Curtea Europeană de Conturi

 

 

1. Baza legală şi rolul Curţii

 Curtea Europeană de Conturi a fost înfiinţată la iniţiativa Parlamentului European prin Tratatul de revizuire a dispoziţiilor bugetare de la Bruxelles din 22 iulie 1975. Acesta, modificând unele dintre dispoziţiile tratatelor anterioare (Paris-1951 şi Roma-1957), adăuga prevederi suplimentare referitoare la rolul, structura şi competenţele unei astfel de instituţii, ca organ comunitar complementar cu caracter tehnic.

Tratatul de la Maastricht (1992), prin modificarea introdusă în art. 4, alin. 1., conferă Curţii de Conturi statutul de instituţie comunitară, alături de Comisia Europeană, Consiliul European, Parlamentul European şi Curtea Europeană de Justiţie. 

Dispoziţiile referitoare la Curtea de Conturi se regăsesc în Tratatul de la Amsterdam, intrat în vigoare în 1999, în cadrul articolelor 246 – 248, 279 şi 280.

Curtea Europeană de Conturi este o instituţie care, prin activitatea pe care o desfăşoară, urmăreşte scopuri financiare, realizând controlul financiar al cheltuielilor efectuate de către instituţiile Uniunii Europene. 

Rolul acestei instituţii este de a controla dacă veniturile şi cheltuielile prevăzute în bugetul comunitar au fost legal obţinute şi utilizate şi dacă managementul financiar al Uniunii Europene a corespuns programului stabilit la începutul anului pentru care se efectuează controlul. Rezultatul acestui control se concretizează într-un raport anual pe baza căruia Parlamentul European acordă Comisiei Europene descărcarea bugetară. 

Curtea de Conturi, în pofida denumirii sale, folosită înainte de toate pentru motive de prestigiu, nu este un organ jurisdicţional.

Sediul Curţii de Conturi este la Luxemburg. 

 

2. Organizarea şi componenţa Curţii

 

Curtea de Conturi se compune din 15 membri, reprezentanţi ai celor 15 state ale Uniunii Europene, care, potrivit art. 247 din Tratatul de la Amsterdam, sunt aleşi dintre personalităţile care fac sau au făcut parte în ţările lor din instituţiile de control extern sau care posedă o calificare specială pentru această funcţie. În plus, ei trebuie să ofere toate garanţiile de independenţă.

Membrii Curţii sunt numiţi pentru un mandat de şase ani de către Consiliul European, care adoptă această hotărâre cu unanimitate de voturi, după consultarea Parlamentului European. Patru dintre membrii numiţi, desemnaţi prin tragere la sorţi, primesc un mandat limitat la patru ani, pentru a asigura o anumită continuitate a funcţiilor. Există şi posibilitatea reînnoirii mandatului. Membrii Curţii desemnează dintre ei un preşedinte pentru o perioadă de trei ani, mandatul acestuia putând fi reînnoit.

Membrii Curţii îşi exercită funcţiile în deplină independenţă, în interesul general al Comunităţii (art. 247, alin. 4 din Tratatul de la Amsterdam), ceea ce înseamnă o asigurare în continuare a garanţiei de independenţă pe care ei trebuie să o afirme la numirea lor. În acest sens, membrii Curţii au obligaţia de a nu solicita şi de a nu accepta instrucţiuni din partea vreunui guvern sau organism. De asemenea, membrii Curţii trebuie să se abţină de la orice act incompatibil cu caracterul funcţiilor lor.

Dispoziţiile privind interdicţia exercitării altor activităţi profesionale, datoria de probitate şi discreţie, de acceptare a unor funcţii sau avantaje după încetarea funcţiilor, cazurile de încetare a funcţiilor, privilegiile şi imunităţile sunt, în general, identice cu cele prevăzute pentru judecătorii Curţii de Justiţie a Uniunii Europene (nu pot exercita anumite funcţii politice sau administrative, nici alte atribuţii profesionale remunerate sau neremunerate, cu excepţia cazurilor când beneficiază de o derogare excepţională, de pildă, pentru activităţi didactice în învăţământul superior sau cercetare ştiinţifică).

Fiecărui membru al Curţii de Conturi îi este repartizat un sector specific de activitate, diviziunea riguroasă a muncii răspunzând întrutotul caracterului colegial al instituţiei.

Sub aspect organizatoric, Curtea Europeană de Conturi dispune de un efectiv de 550 de funcţionari înalt calificaţi, provenind din cele 15 state membre ale Uniunii Europene, dintre care aproximativ 250 sunt auditori.

 

 

3. Competenţele Curţii

 

a. Controlul conturilor

Curtea de Conturi asigură controlul conturilor (art. 246 din Tratatul de la Amsterdam). Curtea este competentă să verifice toate conturile de venituri şi cheltuieli ale Comunităţii, precum şi ale oricărui organism creat de Comunitate, în măsura în care actul constitutiv nu exclude această verificare (art. 248 din Tratatul de la Amsterdam). Curtea furnizează Parlamentului European şi Consiliului European o declaraţie de asigurare privind fiabilitatea conturilor, precum şi legalitatea şi regularitatea operaţiunilor auxiliare.

În îndeplinirea atribuţiunilor sale, Curtea Europeană de Conturi verifică legalitatea şi regularitatea veniturilor şi cheltuielilor şi certifică buna gestiune financiară. Controlul veniturilor se face pe baza constatării vărsămintelor veniturilor către Comunitate, iar controlul cheltuielilor pe baza angajamentelor de plată. 

Controlul se efectuează asupra documentelor şi, la nevoie, la faţa locului, la:

· instituţiile comunitare; 

· organismele care administrează venituri şi cheltuieli în numele Comunităţii;

· persoanele fizice şi juridice din statele membre beneficiare de fonduri din bugetul comunitar.

Atunci când controlul este realizat în aceste state, reprezentanţii Curţii colaborează cu instituţiile naţionale de control sau, dacă acestea nu dispun de competenţele necesare, cu serviciile naţionale specializate. 

Fiecare instituţie sau organism ce poate beneficia de fondurile Uniunii este supus controlului Curţii de Conturi şi trebuie să-i furnizeze acesteia informaţiile şi documentele cerute. Aceleaşi reguli se aplică şi beneficiarilor de ajutoare comunitare din afara Uniunii. Controalele pot avea loc la sediile instituţiilor europene, în statele membre sau în ţări terţe şi pot fi realizate înainte de închiderea conturilor din exerciţiul bugetar respectiv.

Curtea de conturi verifică, totodată, fiabilitatea sistemelor de aplicare a reglementărilor europene la nivel comunitar şi naţional, procedând la controale prin sondaj. Curtea nu poate controla, însă, într-un exerciţiu bugetar toate operaţiunile financiare comunitare, având în vedere complexitatea lor.

Curtea de Conturi dă publicităţii:

? un raport anual după încheierea fiecărui exerciţiu financiar; 

acesta este transmis celorlalte instituţii comunitare şi publicat în Jurnalul Oficial al Comunităţilor, însoţit de răspunsuri ale acestor instituţii la observaţiile Curţii;

● o declaraţie de asigurare privind fiabilitatea conturilor, legalitatea şi regularitatea operaţiunilor financiare care este prezentată în fiecare an Parlamentului European şi Consiliului European; prin intermediul ei contribuabilii sunt asiguraţi că banii lor au fost folosiţi conform destinaţiilor prevăzute.

? rapoarte anuale specifice privind unele organisme comunitare;

● rapoarte speciale pe teme de interes particular.

Atât rapoartele anuale, cât şi cele speciale sunt publicate în Jurnalul Oficial al Comunităţilor Europene. La rândul lor, dacă instituţiile au nevoie de consultanţă cu privire la anumite aspecte ale gestiunii fondurilor, de care au beneficiat, ele pot cere opinia Curţii de Conturi. Înainte de adoptarea textelor privitoare la reglementări financiare şi la resurse proprii ale Uniunii Europene, Curtea de Conturi trebuie să fie în mod obligatoriu consultată.

Pe lângă responsabilitatea exercitării controlului permanent al conturilor, Curtea Europeană de Conturi acordă asistenţă Parlamentului European şi Consiliului European în exercitarea funcţiei lor de control al execuţiei bugetare.

a. Emiterea avizelor

Curtea Europeană de Conturi este consultată, pentru avize, înaintea adoptării unor proiecte de reglementare comunitară cu caracter financiar. Avizele Curţii de Conturi sunt obligatorii atunci când Consiliul European:

· hotărăşte reglementări financiare, care specifică procedurile pentru stabilirea şi implementarea bugetului şi pentru revizuirea şi verificarea conturilor (art. 279 din Tratatul de la Amsterdam);

· determină metodele şi procedurile pe baza cărora resursele proprii ale Comunităţii sunt puse la dispoziţia Comisiei Europene (art. 279 din Tratatul de la Amsterdam);

· stabileşte reguli privind responsabilităţile controlorilor financiari, ordonatorilor de credite şi contabililor (art. 279 din Tratatul de la Amsterdam);

· adoptă măsuri de combatere a fraudelor (art. 280 din Tratatul de la Amsterdam).

De asemenea, şi alte instituţii comunitare pot sesiza Curtea de Conturi pentru emiterea de avize, de fiecare dată când acestea estimează că este necesar un asemenea demers. 

Indiferent de instituţia comunitară care le-a solicitat, avizele Curţii de Conturi se publică în Jurnalul Oficial al Comunităţilor Europene.

c. Formularea observaţiilor

Curtea de Conturi poate formula oricând, din proprie iniţiativă, observaţii asupra unor probleme particulare cu privire la gestionarea mijloacelor financiare ale Comunităţii, sub forma unor rapoarte speciale.

Toate rapoartele (anuale, speciale) şi avizele se adoptă cu acordul majorităţii membrilor componenţi ai Curţii.

Personalul însărcinat cu gestionarea şi executarea programelor Uniunii Europene este responsabil de prevenirea, detectarea şi cercetarea neregulilor. Când Curtea, ca urmare a controalelor efectuate, identifică lacune, neregularităţi şi cazuri potenţiale de fraudă, ea aduce acest lucru în atenţia administraţiilor şi organelor competente pentru ca acestea să acţioneze în consecinţă. Totodată, Curtea semnalează neajunsurile din sistemele şi procedurile susceptibile a fi la originea acestora.

